
CONVOCATÒRIA PÚBLICA PER A L’ATORGAMENT D’AJUTS ECONÒMICS PER A FAMÍLIES AMB INFANTS QUE ASSISTEIXEN AL MENJADOR DE L’ESCOLA DE CAMPLLONG

1. Bases reguladores
Les bases reguladores de la concessió d’aquestes subvencions són les aprovades per acord del Ple municipal de l’Ajuntament de Campllong en sessió del dia 19 de desembre de 2024 i publicades en el Butlletí Oficial de la Província de Girona número 19 del 29/01/2025.

El procediment per a la concessió d’aquestes subvencions es regeix pel règim de concurrència no competitiva fins a esgotar el crèdit de la partida pressupostària.

1. Crèdit pressupostari
L'aplicació pressupostària contra la qual s'imputen les subvencions és la 3211.48021 Ajudes menjador escola de Campllong del pressupost municipal de 2026.

1. Objecte, condicions i finalitat de la subvenció
L'objecte de la subvenció és ajudar les famílies del municipi amb infants que utilitzen el menjador de l’escola de Campllong i que compleixen els requisits que es detallen a les bases.

1. Requisits per sol·licitar les subvencions

1. Estar empadronat al municipi de Campllong (com a mínim l'infant que assisteix a l’escola de Campllong i un dels progenitors/tutors) i acreditar-hi la residència efectiva.
1. Presentar la sol·licitud en el termini establert a la convocatòria mitjançant el model oficial que consta a l’annex 1 de les bases, disponible a la pàgina web de l'Ajuntament.
1. No tenir cap deute tributari o de cap altra naturalesa amb l'Ajuntament de Campllong, formulant declaració responsable segons consta al formulari. L’Ajuntament consultarà les dades als serveis respectius.
1. No trobar-se en cap dels supòsits que impedeixen tenir la consideració de beneficiari d'acord amb el què estableix l'article 13.2 de la Llei 38/2003, de 17 de novembre, general de subvencions.

L’import de les subvencions consta a les bases reguladores de les subvencions.

1. Òrgan competent per a la instrucció i resolució
L'òrgan instructor i de valoració de l'expedient per a l'atorgament de les subvencions previstes en aquestes bases serà la Regidoria d’educació, o en el seu cas altre regidor que en faci les funcions accidentalment, i una treballadora auxiliar administrativa de l'Ajuntament.
L'òrgan competent per a la resolució de les subvencions és l'Alcaldia.

1. Termini de presentació de sol·licituds i documentació
Les persones interessades poden formular la corresponent sol·licitud davant l’Ajuntament entre els dies 20 de juliol i 3 d’agost de 2026, amb els documents que estableixen les bases reguladores.

1. Període subvencionable
Les despeses de menjador escolar de les famílies corresponents als mesos de abril, maig i juny de 2026.

1. Termini de resolució i notificació
El termini de resolució i notificació de cada sol·licitud serà com a màxim d’un mes des de la finalització del termini de presentació de les sol·licituds.

1. Fi de la via administrativa
L'acte de resolució de la subvenció esgota la via administrativa.

Contra aquesta resolució es podrà interposar recurs potestatiu de reposició davant de l'Alcaldia d'aquest Ajuntament, en el termini d'un mes a comptar des de l'endemà de la recepció de la notificació, o bé directament un recurs contenciós administratiu davant del Jutjat Contenciós Administratiu de Girona, en el termini de dos mesos, a comptar des de l'endemà de la recepció de la notificació, de conformitat amb la Llei del procediment administratiu comú de les administracions públiques i la Llei reguladora de la jurisdicció contenciosa administrativa.


1. Mitjans de notificació o publicació
Les notificacions es practicaran en el lloc i pel mitjà que el/la sol·licitant faci constar a tal efecte en la seva sol·licitud, tenint en compte el que s’estableix a l’article 40 i següents de la Llei 39/2015, d'1 d'octubre, del procediment administratiu comú de les administracions públiques.
La publicitat de la convocatòria es farà per mitjà de la Base de Dades Nacional de Subvencions (BDNS).

